Ciudad Real
        
         (provins i Spania)
Store norske leksikon,Geografi,Verdens geografi,Europa,Spanias geografi
Ciudad Real er en del av den autonome regionen Castilla-La Mancha og ligger omkring elven Guadiana. Arealet er 19 813 kvadratkilometer og innbyggertallet er 525 000 (2013). Hovedstaden er Ciudad Real.
Provinsens midtre og østre del er et nakent sletteland (La Mancha), mens resten gjennomskjæres av fjellene Sierra Morena (sør) og Montes de Toledo (nordvest).Servicenæringen er viktigste næringsvei. Jordbruket spiller en sentral rolle, med dyrking av korn, oliven og vindruer. På slettene drives et betydelig sauehold. Jordbruket hemmes imidlertid av tørke, og en eiendomsstruktur hvor store landområder eies av fraværende jordeiere. Det brytes noe kull, bly og kvikksølv. Industrien er beskjeden, med konsentrasjon til Ciudad Real (næringsmidler) og til Puertollano (oljeraffineri, kjemisk industri). Les mer i Store norske leksikon Spanias geografi